送節之衡之兩舍人入燕
作者：陸文圭
朝代：宋

paragraphs: 龍駒鳳雛兩陸子，並駕秋風鞭騄駬。
老眼一見失驚喜，定知乃翁元不死。
生子真足慰人心，景升諸兒豚犬耳。
滿朝譽翁不容口，世祿固應傳不朽。
爲官豈計多得錢，取印終須大如斗。
我是韓家十八郎，里中曾拜北平王。
碧梧停鵠已飛去，玉雪娟娟今在傍。
往事傷懷淚如水，矻矻窮年吾老矣。
欲追霞佩小頡頏，手倦束書携不起。